《邀肇庆府卓司法》
宋代·曾丰

吾性太率故多可，吾调太僻故寡和。
门前蒲屦率所招，榻上尘寡僻之过。
寡平交际二者间，燕处官居长若个。
斗升新幸饱自聊，朱墨素慵闲亦颇。
客来未始不相迎，问无恙外徒默坐。
与君倾盖辄破愁，终日对谈至忘饥。
骊龙颔下无数珠，仅容窃拾一二颗。
江山句里眼何高，金一性中天已大。
雅挟承明金马资，来为郡掾得无左。
苍梧水口绿一湾，紫石岩前青数朵。
其间风月分外清，公余足以供闲课。
万古一语思无邪，道尽诗家大关锁。
大川三百小三千，源委吾须俱勘破。
下从乐职溯商那，上自国风沿楚些。
江西社冷况岭南，喜得君亚与磨磋。
谢安不笑贫家风，相过当更具茶果。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。